ORDE do 26 de setembro de 2007 pola que se aproba definitivamente a modificación número 9-B do Plan Xeral de Ordenación Municipal do Concello do Carballiño (Ourense).
CONSELLERÍA DE POLÍTICA TERRITORIAL, OBRAS PÚBLICAS E TRANSPORTES — III. OUTRAS DISPOSICIÓNS — 17/10/2007

I. Antecedentes.
I.1. Por Orde do 20 de novembro de 2006, esta consellería aprobou parcialmente a modificación puntual nº 9 do PXOM do Carballiño, suprimindo dela a previsión dun equipamento municipal (campamento de turismo), grafada no plano nº 11.
I.2. O Concello do Carballiño, co fin de que se aprobe definitivamente a modificación correspondente ao citado plano nº 11, elaborou a documentación que denomina modificación 9-B. Esta modificación 9-B foi obxecto de informes técnico e xurídico do concello, dos días 7 e 8 de marzo de 2007, e foi aprobada provisoriamente polo pleno do Concello o 29-3-2007.
I.3. Con data do 12-9-2007, a Dirección Xeral de Desenvolvemento Sostible da Consellería de Medio Ambiente e Desenvolvemento Sostible emitiu unha decisión en que se resolve que non é necesario someter a modificación ao procedemento de avaliación ambiental estratéxica que regula a Lei 9/2006, do 28 de abril, sobre avaliación dos efectos de determinados plans e programas no ambiente.
II. Consideracións e fundamentación.
II.1. O 26 de setembro de 2007 a Dirección Xeral de Urbanismo eleva un informe en que se expresan as seguintes consideracións:
-O obxecto da modificación nº 9-B é a cualificación como sistema xeral de equipamento público (campamento municipal de turismo) dunha parcela de 6.970 m2, así como o cambio de clasificación (de solo rústico de protección de augas a solo rústico de protección ordinaria) dunha parte da citada parcela (4.998 m2). Estes cambios afectan o contido do plano de ordenación nº 11 do PXOM.
-A orde da conselleira do 20-11-2006 deixara fóra da aprobación definitiva da modificación puntual nº 9 a alteración referida ao plano de ordenación nº 11 do PXOM, debido a que a cualificación dun equipamento dedicado a campamento de turismo sobre solo rústico de protección de augas resulta incompatible co réxime de usos que a Lei 9/2002 establece para esta categoría de solo. Ademais, a cualificación afectaba terreos que se encontran dentro da zona inundable do río Arenteiro, de conformidade co indicado no informe da Confederación Hidrográfica do Norte do 26-4-2006.
-A modificación nº 9-B presenta as seguintes diferenzas respecto do contido da modificación nº 9:
-Cualifícase como equipamento público (campamento municipal de turismo) exclusivamente a parcela que actualmente está destinada a esta finalidade (6.970 m2), que se atopa fóra da zona inundable do río Arenteiro (segundo a documentación presentada encóntrase, a 21 metros sobre o nivel do río).
-Establécese, xustificadamente, a categoría de solo rústico de protección ordinaria sobre a parte da devandita parcela que estaba clasificada como solo rústico de protección das augas.
-Como xa se indicara na Orde do 20-11-2006, a finalidade desta modificación puntual (previsión de equipamentos públicos) encaixa dentro das razóns de interese público a que se refire o artigo 94.1º da Lei 9/2002.
-Así pois, considéranse emendadas as deficiencias que motivaron que a alteración do plano nº 11 quedase fóra da aprobación definitiva da modificación puntual nº 9 do PXOM.
-Non obstante o antedito, compróbase que na documentación que compón a modificación nº 9-B existe unha contradición que cómpre emendar. Concretamente, existe unha diferenza entre o plano nº 4 (escala 1/1.000) e o plano de ordenación nº 11 modificado (escala 1/5.000), consistente en que neste segundo plano os terreos situados ao norte do camiño que delimita o campamento aparecen erradamente clasificados como solo rústico de protección ordinaria, cando, conforme o contido do expediente e do plano de maior detalle, deben entenderse incluídos na categoría de solo rústico de protección das augas.
II.2. De conformidade cos artigos 89 e 93.4º da Lei 9/2002, do 30 de decembro, de ordenación urbanística e protección do medio rural de Galicia, e co artigo 1 do Decreto 519/2005, do 6 de outubro, polo que se establece a estrutura orgánica da Consellería de Política Territorial, Obras Públicas e Transportes, a competencia para resolver sobre a aprobación definitiva das modificacións do planeamento xeral lle corresponde á conselleira de Política Territorial, Obras Públicas e Transportes.
III. Visto canto antecede,
Resolvo:
1º. De acordo co punto 5 a) do artigo 85 da Lei 9/2002, do 30 de decembro, de ordenación urbanística e protección do medio rural de Galicia, outorgar a aprobación definitiva á modificación puntual nº 9-B relativa á parte da modificación puntual nº 9 do plan xeral de ordenación do Concello do Carballiño que quedara en suspenso na orde da conselleira de Política Territorial, Obras Públicas e Transportes do 20 de novembro de 2006.
2º. Debido á contradición existente entre os planos nº 4 ordenación modificada e o plano nº 11 modificado, considerarase válido o contido do primeiro deles.
3º. Contra esta orde cabe interpor recurso contencioso-administrativo ante a sala correspondente do Tribunal Superior de Xustiza de Galicia, no prazo de dous meses, que se contarán desde o día seguinte ao da súa publicación, segundo dispoñen os artigos 10 e 46 da Lei 29/1998, do 13 de xullo, reguladora da xurisdición contencioso-administrativa.
Santiago de Compostela, 26 de setembro de 2007.
María José Caride Estévez
Conselleira de Política Territorial, Obras Públicas e Transportes